پاکستان کی پہلی خاتون مکسڈ مارشل آرٹ فائٹر انیتا کریم کی بین الاقوامی مقابلے میں جیت
انیتا کا کہنا ہے کہ وہ اپنے کھیل کے ذریعے دنیا کو یہ پیغام دینا چاہتی ہیں کہ خواتین کسی شعبے میں بھی مردوں سے پیچھے نہیں ہیں۔ اب یہ روایتی سوچ  ختم ہو جانی چاہئے کہ خواتین مردوں کے مقابلے میں کمزور ہوتی ہیں۔
کراچی — انیتا کا تعلق وادی ہنزہ سے ہے ۔فائٹ کے دوران انہوں نے اپنی حریف کھلاڑی کے خلاف ساؤتھ پا اسٹرائیک کا استعمال کیا اور جم کر گیتا سوہارسونو سے مقابلہ کیا۔ ان کی جیت کا فیصلہ ایک، دو نہیں بلکہ تین ججز نے کرنا تھا اور کوئی بھی ان کے خلاف فیصلہ دے سکتا تھا لیکن تینوں ججز نے یک زبان ہو انیتا کو فاتح قرار دیا اور انعام سے نوازا۔ مقابلے کے تینوں ججز نے انہیں فاتح قرار دیا اور انعام سے نوازا۔ تاہم اس سے قبل اپنے پہلے مقابلے میں انیتا کو انڈونیشی کھلاڑی نائرین کرولے سے شکست کھانا پڑی تھی۔ پہلے راؤنڈ میں انیتا اپنی مخالف کھلاڑی پر حاوی رہیں اس لئے پہلے راؤنڈ میں نائرین صرف اپنا دفاع ہی کرتی نظر آئی مگر دوسرے راؤنڈ میں بازی پلٹ گئی اور انیتا کو ہار کا منہ دیکھا پڑا۔ انیتا کریم نے 2017 میں مکس مارشل آرٹس کی تربیت لی تھی۔ انہوں نے سب سے پہلے اسلام آباد میں ’دی فائٹ فوٹریس ’مقابلے میں حصہ لے کر کامیابی حاصل کی۔ اس کے بعد انہوں نے ’ پاکستان گریپلنگ چیلنج‘ میں حصہ لیا اور تین ایتھلٹس کو ہرا کر دو ‘ گولڈ میڈلز جیتے۔ اگرچہ پاکستانی شہریوں کے لئے ایم ایم اے یعنی ’مکسڈ مارشل آرٹس‘جیسا کھیلوں کا نام نیا ہے لیکن یہ کھیل بہت تیزی سے مقبول ہو رہا ہے ۔ مردوں کی موجودگی میں انیتا جیسی لڑکیوں کا اس کھیل میں آنا دوسری خواتین کے لئے بھی مشعل راہ ہے۔ انیتا کا کہنا ہے کہ وہ اپنے کھیل کے ذریعے دنیا کو یہ پیغام دینا چاہتی ہیں کہ خواتین کسی شعبے میں بھی مردوں سے پیچھے نہیں ہیں۔ ایم ایم اے فائٹ میں بھی نہیں میں چاہتی ہوں کہ اب اس روایتی سوچ کو ختم ہو جانا چاہئے کہ خواتین مردوں کے مقابلے میں کمزور ہوتی ہیں۔